Upozornenie pre voličov – Mimoriadny volebný kontakt 

Petržalská samospráva upozorňuje voličov, že voličské preukazy pre prvé kolo voľby prezidenta si budú môcť vyzdvihnúť najneskôr v piatok (20. marec 2009) do 12.00 hod. Námietková kancelária, ktorá je zriadená vo vestibule miestneho úradu na Kutlíkovej ulici  zaznamenáva v týchto dňoch výrazne vyšší záujem o vystavenie preukazu ako tomu bolo v predchádzajúcich dňoch. K dnešnému dňu (17. marec 2009) bolo vydaných 1003 preukazov pre prvé a 825 preukazov pre druhé kolo volieb. Pre druhé kolo prezidentských volieb bude úrad vydávať voličské preukazy až do 3. apríla t.r. Preukaz si môže prísť vyzdvihnúť volič osobne, alebo poverí tým rodinného príslušníka, známeho. 

Petržalský úrad v záujme zvýšenia informovanosti voličov v deň konania volieb zavedie v kancelárii starostu Milana Ftáčnika stálu službu. Na kanceláriu sa budú môcť občania obracať počas celého dňa so svojimi otázkami, pripomienkami, sťažnosťami. Miestny úrad môžu navštíviť osobne, alebo môžu využiť mimoriadny volebný telefonický kontakt 02 / 68 286 819 či mailovú adresu tlacove@petrzalka.sk. Zástupcovia médií získajú všetky základné informácie o priebehu sobotňajších volieb v najväčšej bratislavskej mestskej časti na mobilnom čísle 0903 / 255 024. 

Základné údaje o voľbách:

-	101.754 občanov je zapísaných v aktuálnom petržalskom zozname voličov
-	2.559 mladých Petržalčanov bude v sobotu voliť po prvý krát  
-	103 volených okrskov je zriadených v mestskej časti pre voľby hlavy štátu
-	39 volebný okrsok (ZŠ Dudova) slúži aj pre petržalských bezdomovcov

Ľubomír ANDRASSY